Trafikken gled igen torsdag på vejen mellem Nibe og Sønderholm. Men onsdag aften var situationen en helt anden. Det erfarede Kenneth Pilgård Jensen - Der var røde lys, så langt øjet rækker. I den lange kø af biler  på vejen sad blandt andet Kenneths hustru, der ikke kunne komme videre. Og med lange udsigter til vejhjælp tog han selv affære. - Jeg ringede til Ewald nede på Sydgaarden for at spørge, om jeg måtte låne en traktor eller en teleskoplæsser, så jeg kunne få hentet min kone, fortæller Kenneth Pilgård Jensen. Naboen gav lov, og Kenneth Pilgård Jensen kunne derfor komme helt ind til de trafikale problemers centrum. - De holdt i en lang række hele vejen henad. Der var ikke nogen, der kunne se, hvor vejen var. Der var nogle enkelte hvide pæle rundt omkring, men det var også det, fortæller han. I første omgang fik Kenneth hentet sin hustru, men da han kom hjem, kunne han staadig se, de mange mennesker, der havde brug for hjælp. -Det udviklede sig til, at jeg synes, det var synd at se alle de mennesker, så jeg kørte derned, efter jeg havde afleveret hende. Gjorde vejen farbar Her hjalp Kenneth en håndfuld biler med at komme fri, og gjorde samtidig vejen farbar med teleskoplæsseren. - Hvis det var mig selv, der sad i den situation, ville jeg da også gerne have hjælp. Nu var det så bare mig, der havde muligheden for at hjælpe de andre, lyder det fra Kenneth Pilgård Jensen. Selvom det var bilisterne, der fik hjælp, fik Kenneth også selv noget ud af det. - Det var jo for at hjælpe andre. Og så kan jeg godt lide at køre store maskiner, siger Kenneth Pilgård Jensen. Han håber ikke på, at en lignende situation gentager sig. Men han melder klar til endnu kamp mod masserne, hvis det skal være. - Hvis jeg er sneet inde her, kan jeg da godt hjælpe igen, hvis det skal være.

Referat:
På trods af beredskabets ihærdige arbejde for at få køretøjer fri af snemasserne, var det en kamp mod overmagten. Det fik flere steder nordjyder til at tage sagen i egen hånd - Kenneth var en af dem.